# Theodore Motzkin

Theodore Motzkin (Berlín, 26 de març de 1908 - Los Angeles, 15 de desembre de 1970) va ser un matemàtic israelià nascut a Alemanya.

## Vida i Obra

El seu pare, Leo Motzkin era un matemàtic, nascut a l'Imperi Rus, que havia deixat la carrera per treballar per al moviment sionista i s'havia instal·lat a Berlín. El jove Motzkin va fer els estudis secundaris al Humboldt Gymnasium de Berlín i després va estudiar matemàtiques a les universitats de Göttingen, París i Berlín, on va ser deixeble d'Issai Schur. Finalment, va completar els seus estudis el 1933 a la universitat de Basilea amb una tesi sobre inequacions lineals dirigida per Alexander Ostrowski. Entre 1934 i 1948 va treballar com a professor a la universitat Hebrea de Jerusalem. Durant la Segona Guerra Mundial també va treballar com a criptògraf per a l'administració britànica de Palestina. Després dos anys com a investigador visitant a la universitat Harvard i al Boston College, des de 1950 fins a la seva mort sobtada, va treballar a l'Institut d'Anàlisi Numèrica de la universitat de Califòrnia a Los Angeles.
Els seus principals treballs van ser en aritmètica computacional i teoria de Ramsey. A ell se li deu l'afirmació de que el desordre absolut és impossible:
| « | La influència sobre les matemàtiques dels seus dos veïns, la física i la lògica, és de vegades contrària o, almenys, complementària. Mentre que els teoremes d'entropia de la teoria de la probabilitat i la física matemàtica impliquen que, en un univers gran, el desordre és probable, certs teoremes combinatoris mostren que el desordre complet és impossible. | » |
| — Motzkin, 1967 |||
D'especial importància van ser els seus treballs sobre programació lineal, entre els quals destaca el seu mètode per resoldre sistemes de desigualtats lineals, anomenat eliminació de Fourier-Motzkin, i els treballs sobre descomposició de conjunts. A la seva mort havia publicat més de cent articles científics i en va deixar una setantena, acabats i en esborrany, sense publicar així com el manuscrit de tres llibres.

## Referències

* ↑ Editors, 1973, p. 271.
* 1 2 Editors, 1973, p. 272.
* ↑ Stillwell, 2016, p. 365.
* ↑ Motzkin, 1967, p. 244.
* ↑ Jing, Moreno Maza i Talaashrafi, 2020, p. 282.
* ↑ Goberna et al., 2010, p. 209 i ss.

## Bibliografia

* Editors «Obituary: Theodore Samuel Motzkin: Professor of mathematics 1908–1970» (en anglès). Journal of Combinatorial Theory, Series A, Vol. 14, Num. 3, 1973, pàg. 271-272. DOI: 10.1016/0097-3165(73)90001-0. ISSN: 0097-3165.
* Goberna, M.A.; González, E.; Martínez-Legaz, J.E.; Todorov, M.I. «Motzkin decomposition of closed convex sets» (en anglès). Journal of Mathematical Analysis and Applications, Vol. 364, Num. 1, 2010, pàg. 209-221. DOI: 10.1016/j.jmaa.2009.10.015. ISSN: 0022-247X.
* Jing, Rui-Juan; Moreno Maza, Marc; Talaashrafi, Delaram. «Complexity Estimates for Fourier-Motzkin Elimination». A: François Boulier, Matthew England, Timur M. Sadykov, Evgenii V. Vorozhtsov (eds.). Computer Algebra in Scientific Computing (en anglès), 2020, p. 282-306. ISBN 978-3-030-60025-9.
* Motzkin, Theodore «Cooperative Classes of Finite Sets in One and More Dimensions» (en anglès). Journal of Combinatorial Theory, Vol. 3, Num. 3, 1967, pàg. 244-251. DOI: S0021-9800(67)80072-3. ISSN: 0021-9800.
* Stillwell, John. Elements of Mathematics (en anglès). Princeton University Press, 2016. ISBN 978-0-691-17168-5.

## Enllaços externs

* O'Connor, John J.; Robertson, Edmund F. «Theodore Motzkin» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Schwermer, Joachim. «Motzkin, Theodor(e) Samuel». Neue Deutsche Biographie, 1997. [Consulta: 26 gener 2022]. (anglès)